Fredrik Bull-Hansen

Fredrik Vilhelm Bull-Hansen (født 2. august 1927 i Skien, død 1. mars 2018) var en norsk offiser (general i Hæren) og forsvarssjef fra 1984 til 1987.

Utdannelse, karriere 
Bull-Hansen ble utdannet ved Befalsskolen for Feltartilleriet (1947), Krigsskolen (1951), Hærens stabsskole (1959), British Army Staff College (1964) og NATO Defence College (1976). I året 1967-1968 arbeidet han som stipendiat ved Norsk utenrikspolitisk institutt (NUPI). Bull-Hansen tjenestegjorde i Tysklandsbrigaden 1951–1952 og i FN-styrken UNEF I 1956–57. Han var forsvarsattaché i Finland 1970– 1973 og sjef for Hærens stabsskole 1973–1975. 

Fra 1977 til 1979 var Bull-Hansen som oberst I (brigader) sjef for den militære etterretningstjenesten. Deretter var han generalmajor og kommandør for landstridskreftene i Nord-Norge fra 1979 til 1981. Fra 1981 til 1984 etablerte og ledet Bull-Hansen de multinasjonale styrkene på Sinaihalvøya, Multinational Force and Observers (MFO). Deretter var han forsvarssjef til han gikk av med pensjon i 1987.

Offentlig engasjement 
Både som etterretningssjef, og senere som forsvarssjef, førte Bull-Hansen en åpen diskusjon om forsvars- og sikkerhetsspørsmål, både overfor allmennheten og forsvarsmiljøene. Som forsvarssjef utredet og påpekte han den løpende underfinansieringen av det norske forsvaret i forhold til målene satt i Forsvarskommisjonen av 1974. Dette brakte ham i konflikt med forsvarsminister Johan Jørgen Holst, og diskusjonen som fulgte stod om forsvarssjefens rett til å gå offentlig ut med fagmilitære vurderinger som kunne være i strid med departementets politiske linje. Striden endte i Stortinget, som slo fast at forsvarssjefen hadde rett og plikt til å uttale seg også offentlig om sitt ansvarsområde.

Annen virksomhet 
Etter sin avgang som forsvarssjef i 1987 var Bull-Hansen aktiv i bedriftsstyrer, organisasjoner og råd. Han har vært aktiv som kommentator i media, og uttalt seg om internasjonale konfliktårsaker og konfliktløsninger, som omfatter blant annet forholdene mellom Øst og Vest, på Balkan og i Midtøsten.

Bull-Hansen var også president i Norsk-Tysk Selskap (Deutsch-Norwegische Gesellschaft) fra 1992 til 2001. Han var medlem av Det Norske Akademi for Språk og Litteratur.

Utmerkelser 

I 1984 ble han utnevnt til kommandør med stjerne av St. Olavs Orden. Blant hans andre ordener er storkorset av Finlands hvite roses orden, storkorset av Nordstjerneordenen, stort fortjenstkors med stjerne av Forbundsrepublikken Tysklands fortjenstorden og kommandør av Legion of Merit (USA).

Familie 
Fredrik Bull-Hansen var far til skribenten Haakon Bull-Hansen og arkitekten Øystein Bull-Hansen.

Se også 
 Bull (slekt)

Referanser

Eksterne lenker 
 
  Die Familie Hansen zu Timmerholm Digital utgave fra Nasjonalbiblioteket

Norske generaler
Generaler i Hæren (Norge)
Sjefer for Etterretningstjenesten
Medlemmer av Det Norske Akademi
Kommandører med stjerne av St. Olavs Orden
Nordstjerneordenen
Finlands hvite roses orden
Forbundsrepublikken Tysklands fortjenstorden
Personer fra Skien kommune
Norges forsvarssjefer